Virolainen Risto Joost voitti Jorma Panula -kapellimestarikilpailun Vaasassa vuonna 2012 ja on sen jälkeen noussut sukupolvensa merkittävimpien ja monipuolisimpien kapellimestareiden joukkoon. Hänen monipuolinen ohjelmistonsa ulottuu barokin aikakaudelta nykymusiikkiin, sisältäen usein uuden musiikin kantaesityksiä Hän on Tarton Vanemuine-teatterin taiteellinen johtaja ja ylikapellimestari sekä Viron kansallisoopperan kapellimestari.

Kysyttynä kapellimestarivieraana Risto Joost on johtanut monia merkittäviä orkestereita, kuten Helsingin kaupunginorkesteria, Tampere Filharmoniaa, Bergenin, Alankomaiden, Strasbourgin, Brnon ja Dortmundin filharmonisia orkestereita sekä Norjan valtionoopperan ja Pietarin Mariinski-teatterin orkesteria. Kuoronjohtajana hän on tehnyt yhteistyötä useiden maailman johtavien kuorojen, kuten RIAS Kammerchorin, Rundfunkchor Berlinin, Ruotsin radion kuoron, Ars Nova Kööpenhaminan ja Viron filharmonisen kamarikuoron kanssa. Hän toimi Alankomaiden kamarikuoron ylikapellimestarina vuosina 2011–2015. Vuosina 2013–2019 hän toimi Tallinnan kamariorkesterin ylikapellimestarina ja vuosina 2018–2019 Tallinnan filharmonikkojen ja Birgitta-festivaalin taiteellisena johtajana.

Risto Joostin levytyksiin kuuluu kolme albumia sekä Arvo Pärtin että Tõnu Kõrvitsin musiikkia, ja Kõrvitsin musiikilla on ollut merkittävä rooli Joostin viimeaikaisessa ammatillisessa toiminnassa. Vuonna 2022 hän kantaesitti Kõrvitsin sävellyksen The Sound of Wings ("Tiibade hääl"). Lisäksi hän on levyttänyt muun muassa Peeter Vähin, René Eesperen, Jean-Paul Dessyn, Giuseppe Verdin ja Richard Wagnerin musiikkia. Hän on vaikuttanut merkittävästi virolaisen nykymusiikin kehitykseen tilaamalla, kantaesittämällä ja levyttämällä usein uusia teoksia.

Risto Joost on opiskellut kuoron- ja orkesterinjohtoa sekä laulua Viron musiikki- ja teatteriakatemiassa. Hän jatkoi opintojaan Wienin musiikin ja esittävien taiteiden yliopistossa ja suoritti maisterin tutkinnon Tukholman kuninkaallisessa musiikkikorkeakoulussa Jorma Panulan kapellimestariluokalla. Risto Joost on saanut lukuisia palkintoja ja tunnustuksia. Jorma Panula -kilpailun lisäksi hän on voittanut Nikolai Malkon kapellimestarikilpailun vuonna 2015. Hän on saanut Viron kulttuurirahaston musiikkipalkinnon kahdesti (2006, 2015), ja vuonna 2011 hän sai Viron tasavallan nuoren kulttuurivaikuttajan palkinnon. Vuonna 2018 Viron yleisradioyhtiön musiikkitoimittajat valitsivat hänet vuoden muusikoksi musiikin korkeiden arvojen vaalimisesta ja edistämisestä. Hän sai Gustav Ernesaksin säätiön palkinnon vuonna 2021 ja Viron teatteriliiton musiikkipalkinnon vuonna 2022.